AlexejDobrolubov/national_council_slovak_2010 huggingface dataset:
12. schôdza NR SR - 1.deň - B. popoludní
Dátum: 2012-12-13
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

72. Ďakujem. Pán minister, hovorili ste o upravených koeficientoch. Vy ste ich úplne ponížili tak, aby tam išlo čo najmenej na tie školské kluby detí. A ja vám uvediem len malý príklad. Ak chce rodič poslať dieťa do školského klubu do inej obce, pretože tá daná obec neposkytuje napríklad doučovanie z matematiky, z angličtiny, tak tým pádom vy ste im odstrihli financovanie a nemá ten dotyčný šancu, pretože on nechodí do tej školy, ale chodí do druhej obce, prípadne do mesta okresného. Takže takto ste odpísali časť žiakov, ktorí by sa chceli vzdelávať nie v tom, čo poskytuje škola, pretože to poskytuje zrejme dosť málo, ale to, čo by potrebovali oni, čo by si zvyšovali svoju vlastnú odbornosť a tým pádom ste ich odpísali. Hovorili ste o kvalite. Súkromné centrum voľného času dávalo pomôcky ku svojej činnosti pre svojich žiakov, pre svoje deti. Verejné v takej istej činnosti nedávalo nič. Tak kto poskytoval vyššiu kvalitu, pán minister? Takže nerozprávajte tuná bludy! A že súkromné centrá sú menej kvalitné, pretože ja mám, naopak, informácie, že tie mestské, teda verejné, ktoré poskytovali činnosti, boli menej kvalitné, pretože nedostávali z mestských rozpočtov alebo z obecných rozpočtov také prostriedky, aby mohli vybaviť pomôckami na aktivity, ktoré deti chceli. Nieže, ktoré si zmyslí vedúci v základnej škole, že idú robiť počítačový krúžok mali, áno, lebo tam mali počítače. To mi bola fakt zmysluplná činnosť, keď sa nahnali deti do triedy a deti tam surfovali po internete. Skutočne zmysluplná činnosť v centre voľného času alebo v školskom klube. Takže nerozprávajte tuná somariny, pretože verejne klamete, a mňa tu napádajú ešte ďalšie veci... (Prerušenie vystúpenia predsedajúcim.)
12. schôdza NR SR - 1.deň - B. popoludní
Dátum: 2012-12-13
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

60. Ďakujem pekne, pán predseda za slovo. Ďakujem ti, Martin, že si tam povedal zopár veľmi pravdivých myšlienok, ktoré sa nepáčili ani pánovi ministrovi. Ale ja, čo som postrehol na tom tvojom prejave a z výrazu pána ministra, tak vo mne to evokuje jedno také prirovnanie, že starého psa novým kúskom nenaučíš a, žiaľ, tak to bude vyzerať aj naše školstvo, tak ako bolo kedysi dávno a stále sa hovorí o tom, že by malo byť inovované, zlepšené, zlepšené podmienky. Nie, ideme ich udupávať, odkopávať a dokonca im na to nedáme ani peniaze. Potom sa chválime, že postavili sme ihriská. No keby ste to postavili za svoje vreckové páni poslanci SMER-u, tak kľudne sa s tým môžete hrdiť, ale postavili ste to za peniaze daňových poplatníkov, čo teda nie je nič svetoborné. No ale ja som len zvedavý, keďže už si prezentoval výsledky toho, ako sa niektorí zodpovední starostovia a zodpovedné samosprávy začínajú stavať k financovaniu aktivít vzdelávacích. Tak ja som len zvedavý, kedy pánovi ministrovi skysne ten úsmev na tvári potom, keď im budeme, keď mu budeme ukazovať štatistiky toho, koľko žiakov sa odhlásilo z centier voľného času a z iných aktivít, koľko inštitúcií skončilo alebo akým stavom skončilo. Takže ja by som sa veľmi nesmial a to zlepšenie, ktoré sa on akože chystá urobiť, tak, žiaľ, povedie naše školstvo opačným smerom. Už som to tu zdôraznil v predchádzajúcich prejavoch, že dneska nedobehneme Japonsko ani keby nám bežalo oproti, no tak dneska ani nemôžeme pomýšľať na to, že by sme ho vôbec niekedy dobiehali. Samozrejme, myslím teraz na školstvo, pretože my kým sa rozbehneme nejakým smerom, tak nám to ešte trvá, zhoríme ešte na štarte.
11. schôdza NR SR - 11.deň - A. dopoludnia
Dátum: 2012-12-13
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

47. Ďakujem pekne, pani predsedajúca. Kolega Pavol, ďakujem ti veľmi pekne za tvoj príhovor, príspevok v rozprave k tomuto zákonu. Vládna strana sa stále pýta opozície: Ukážte nám, kde sa dá zobrať, ukážte nám, kde sú rezervy? No myslím si, že už je to nám všetkým nad slnko jasnejšie. Takže ak pán premiér čaká radu, že odkiaľ zobrať peniaze, tak mu poradím. Pán premiér aj s celou vládnou garnitúrou, prestaňte okrádať občanov Slovenska! Ešte raz, prestaňte okrádať občanov Slovenska! A do tretice všetko dobré, sa hovorí, prestaňte okrádať občanov Slovenska! Ďakujem.
11. schôdza NR SR - 10.deň - B. popoludní
Dátum: 2012-12-12
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

64. Ďakujem pekne, pán predseda. Pán kolega, ja som kvôli vášmu prejavu pribehol z kancelárie zo západného krídla, lebo na toto sa naozaj nedá nereagovať. V prvom rade už som vám minule povedal, že ste ako guľomet. Dneska vám pripomeniem ešte jeden prívlastok, fungujete ako generátor náhodných slov. Podľa toho, čo sa dá z toho vyrozumieť. Povedali ste vo svojom prejave, že poďme hľadať možnosti podpory pre slovenských výrobcov, pre živnostníkov a pre drobných podnikateľov. Pán Číž, to nemyslíte vážne! Vy ste ich tu už tuná mali predložiť v rámci rozpočtu. Aké hľadanie? Tu už mali byť. Tu už mali byť predostreté. Ale nie sú. Preto počúvate tie kritické slová, možno sa aj opakujúce, pretože opakovanie, sa hovorí, že je matka múdrosti a dcéra pokroku. Tuná však pokrok vidieť asi nebudeme. Pravdepodobne. No hovorili ste, že treba využiť vaše skúsenosti. No, ďakujem pekne. Také skúsenosti, ktoré ste nedokázali pretaviť do praxe v rokoch 2006 až 2010, tak s tými to ďaleko nedotiahneme. No a povedali ste ešte, že my z opozície niečo nekalé robíme. Prepáčte mi to, nerobíme nič. Hovorte potom konkrétne, kto tu niečo zbabral, a nehádžte všetkých z opozície do jedného vreca. Ja som tuná nie dvadsať rokov, ja som tu necelých pár osem mesiacov. Takže zatiaľ my nič nerobíme nekalé. A okrem toho, ani nemáme šancu, pretože všetko ovládate vy, vrátane schvaľovania zákonov.
11. schôdza NR SR - 10.deň - B. popoludní
Dátum: 2012-12-12
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

4. Ďakujem pekne, pán predsedajúci. Pán Jarjabek, som rád, že ste sa dotkli opäť oblasti kultúry ako jeden z mála poslancov v rámci rozpočtu. Avšak dotkli ste sa ho zo svojej pozície, zo svojho pohľadu vládnucej strany. Hovorili ste, že za tie predchádzajúce vlády, že sa budú vystavovať veci z depozitárov. Ja by som bol veľmi rád, keby sa konečne tie veci z depozitárov dostali von, pretože je ich zaťažko dostať, hlavne v oblasti tradičnej ľudovej kultúry. Ak by to tak bolo, tak by sme predsa len o niečo napredovali. Žiaľ, nebolo to tak. Hovorili ste o vytváraní alternatívy. Mali ste možnosti v rokoch 2006 až 2010. Ja som však tie alternatívy nikde nezaznamenal a hlavne teda v oblasti tradičnej ľudovej kultúry. Všetci máte plné ústa rečí ohľadne kultúry, divadlách a iných prejavoch. Ale tá naša tradičná kultúra stále ostáva niekde na okraji záujmu, ako som to už niekoľkokrát zdôraznil. Hovoríte o možnosti napredovania pre mladých tvorcov, ale vaša vláda prišla s návrhom zriediť možnosti súťažných prehliadok v oblasti tradičnej ľudovej kultúry. Ony sú už teraz obročné a chceli ste ich ešte zriediť naviac. A pritom všetky ostatné oblasti kultúry majú súťaže každý rok. Ako potom dať priestor tým, ktorí by mali tvoriť a tvoriť aj v rámci tradičnej ľudovej kultúry, keď však načo? Každých päť rokov im dajme súťaž, nech sa porovnávajú! Potom sa bude tvoriť figa borová. Všimli ste si, nechválim tu ani jednu z predchádzajúcich vlád? Ale teraz ste tu opäť vy a z týchto skúseností mojich vaše slová vyznievajú ako hmla na Lomnickom štíte. Ďakujem.
11. schôdza NR SR - 10.deň - A. dopoludnia
Dátum: 2012-12-12
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

24. Ďakujem pekne, pani predsedajúca. Pani Vášáryová, ja vám chcem veľmi pekne poďakovať, že ste sa ako jedna z mála dotkla aj oblasti kultúry v rámci navrhovaného rozpočtu. Ja som sa tejto oblasti dotkol včera večer, keď tu už nikto nesedel, z vládnych poslancov tu boli tuším traja, z opozičných síce tiež nie veľa, ale ja som si svoje povedal. Kritizoval som tú vec, že do oblasti kultúry ide málo peňazí, respektíve sú zase prerozdeľované zvláštnym spôsobom. A oblasť tradičnej ľudovej kultúry, ktorej ste sa teda vy nedotkla, ja som ju včera teda vyzdvihol, tak nie je žiadne reálne financovanie ani v tomto rozpočte, ani v tých minulých. Každý na to len kašle. Ale každý chce, aby sme sa hrdili tým najcennejším. A samozrejme, folklórne kolektívy všade vo svete získavajú ocenenia a všade je naša tradičná ľudová kultúra oceňovaná na najvyššej úrovni. Zažil som to niekoľkokrát pri reprezentácii Slovenska v zahraničí. No a hovorili ste ešte aj o kaštieľoch, o ďalších veciach. A hovorili ste aj o dvoch percentách z odvedenej práce v rámci umenia. Ja som ich odvádzal takisto a všimol som si, že tieto dve percenta sa zhromažďujú pre tri oblasti, ale opäť tam chýba oblasť tradičnej ľudovej kultúry. Takže to, čo ste spomínali, že to treba zmeniť, pretože je to socialistický prežitok, tak s tým plne súhlasím a podporím zrušenie týchto dvoch percent odvádzaných z umeleckých výkonov, pretože opäť idú len pre malú skupinku ľudí a nejdú tam, kde by si to skutočne tá kultúra zaslúžila, a to je tradičná ľudová kultúra. Ďakujem.
11. schôdza NR SR - 9.deň - B. popoludní
Dátum: 2012-12-11
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

Ďakujem pekne, pani predsedajúca. Pán kolega, nakoľko nás je už len pár v rokovacej sále, aj tak vám ďakujem za vaše slová. Len, ako sa hovorí, sú volaním do prázdna alebo spoveďou do bútľavej vŕby. A aj tak slová nikdy nebudú vypočuté, ako som už spomínal vo svojom príspevku. Darmo môžeme hovoriť, darmo môžeme rozprávať, rozpočet bude schválený tak, ako si ho vládna strana navrhla, a nikoho absolútne nebude trápiť to, že ten rozpočet nie je dobrý a že nepovedie skutočne Slovensko smerom dopredu. Ale sa kedysi hovorilo, že Japoncov nedobehneme, ani keby nám bežali oproti. Tak dnes už o tom môžeme len snívať, že vôbec za nimi niekedy môžeme začať bežať.
11. schôdza NR SR - 9.deň - B. popoludní
Dátum: 2012-12-11
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

Ďakujem, pani podpredsedníčka. Ďakujem pekne kolegom za ich reakcie. Veľmi dobre pán Sulík povedal, treba zjednodušiť procesy. To je to, čo je nevyhnutné. A to je v rámci toho auditu verejnej správy, ktorá stále ešte nie je ani rozbehnutá, ani, by som povedal, veľmi nevyhnutná. Pán Štefanec hovoril o náraste zamestnancov v štátnej správe. Tuná vidíte presný opak, tak ako som hovoril, všetko naopak. Namiesto toho, aby sa znižoval počet rozpočtových a príspevkových organizácií, ktorých máme na mrte, tak sa, naopak, navyšuje počet zamestnancov. Takže to je, super, ďalší dobrý krok. No a čo sa týka tej zodpovednej kontroly, o ktorej hovoril Martin Fecko, tak to je práve to, čo nám vládni poslanci neumožňujú, pretože pokiaľ sa my snažíme o to, aby bol zvolený predseda NKÚ, tak oni ho nezvolia, pokiaľ sa my snažíme o to, aby poslanec mohol ísť na samostatný poslanecký prieskum, tak oni nám to v zákone neumožnia. Takže toto je ten systém vašej kontroly, vládni poslanci. No a, pani kolegyňa Janíková, že odkiaľ som zobral to, že CVČ-čka nebudú poriadne fungovať? No už je to zo súčasnej reality. Už mám totižto ohlasy, že decká sa tam odhlasujú a že centrá voľného času nebudú mať na budúci rok z čoho fungovať. No a že sa zneužívali? Ja sa opýtam ešte raz: Nedostal som po trikrát odpoveď od pána ministra ani od ďalších pracovníkov z ministerstva školstva, koľko bolo zrušených týchto inštitúcií, ktoré zneužívali systém, a koľkým z nich boli uložené aké vysoké pokuty? No však ale tak, samozrejme, keď to porušovala sama starostka, ktorá je v predsedníctve ZMOS-u, no tak nemôžu predsa jej tam zrušiť centrum voľného času. To je pritom niekto iný. Že? No a čo sa týka toho poľnohospodárstva, áno, za to môže každý rozpočet, že sa takto robilo, áno, má to históriu už dávno. Ale, žiaľ, môže za to aj tento rozpočet, že sa tá situácia nezlepší, a, samozrejme, aj zákony, ktoré by sa v tomto období mali prijať. Mňa by ešte zaujímalo, kto robí taký skvelý priemer v tých rozpočtovkách, že potom sú... (Prerušenie vystúpenia časomerom.)
11. schôdza NR SR - 8.deň - A. dopoludnia
Dátum: 2012-12-07
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

16. Ďakujem pekne, pani predsedajúca. Pán Galis, som veľmi rád, že ste vystúpili v rámci rozpočtu a dotkli ste sa práve aj tejto oblasti, športu. Spomínali ste, že šport môže byť úspešný a neúspešný. No, zaujímalo by ma, ktorý je ten neúspešný. Neúspešní môžu byť akurát tak športovci. Ale o tom môžme viesť dlhú polemiku. Ja by som skôr povedal, že veľké peniaze idú do vrcholového športu, kde sa akosi strácajú popri štedrých sponzorských daroch. Vieme, že teda do toho športu v rámci kapitoly rozpočtu ministerstva školstva pôjde 36 mil. Len je otázne, že kam tie peniaze pôjdu. Namiesto toho, aby tie peniaze išli do spomínaného funkčného systému, ktorý ste teda spomínali a ten je prepotrebný, tak sa systémovo treba venovať najmä deťom. To ste už spomínali tiež. Ale za Pán Boh zaplať sa im dnes venovať, žiaľ, nikto nebude. Minister Čaplovič znefunkčnil systém voľnočasových aktivít, kde je alebo, môžme mu povedať, že bol zastúpený aj šport detí? Takže ešte raz otázka: A kam pôjde tých krásnych 36 mil. eur určených na šport? Na úspešný alebo na každý? Ja si myslím, tak ako vy, že by mal ísť v prvom rade na deti, pretože pokiaľ si nevychováme deti, tak máme figu borovú a nie športovcov. Spomínali ste aj športoviská v malých obciach na vytvorenie podmienok. Súhlasím, za vlády Roberta Fica sa ich teda postavilo 600, ako ste spomínali. Žiaľ, tieto deti nám tam nechodia a chodiť nebudú, pretože samy sa tam nejak nedostanú, a tieto športoviská zívajú prázdnotou. Viem o tom, pretože som učil na obciach a, žiaľ, pokiaľ sa im niekto systematicky nevenuje, tak tie decká tam chodiť nebudú. Spomínali ste aj kauzy platinové sitká a podobne, koľko ihrísk by sa dalo postaviť, mňa by zaujímalo, za nástenku, prípadne za mýtny tender a podobne. Investovať do mladých, súhlasím. No a ešte poznámka, už nestihnem.
11. schôdza NR SR - 6.deň - B. popoludní
Dátum: 2012-12-05
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

Ďakujem pekne, pani predsedajúca. Lojzo, ty si pomenoval niekoľko skutočností, ktoré skutočne môžu viesť takýmto smerom naše zdravotnícke lekárnické zariadenia, a teda aj výdaj liekov. Pokiaľ sa týka toho, že skutočne by malo dôjsť k monopolizácii lekární nejakými subjektmi, ktoré vlastnia finančné skupiny, skutočne to pochová lekárne, ktoré sú na míle vo vzdialenejších kútoch Slovenska v menších mestách a podobne, pretože tie veľké si budú môcť bez problémov dovoliť dať zľavy na lieky, pretože dodávateľ im to v rámci množstevných zliav a rabatov umožní. Ale, žiaľ, ten malý si to dovoliť nemôže, aby dokonca prežil, takže preto to môže byť likvidačné pre tieto malé lekárne. A tým pádom, ako si povedal, už si, po hlasovaniach sa to teda schváli, vypíšu úmrtný list. Dejú sa paradoxy a najbližšie máme hneď tu našich južných susedov v Maďarsku, kde nastáva teda veľa zmien najmä v lekárenstve, kde potrebujú zamedziť liekovým chybám a stabilizáciu vidieka. Samozrejme, máme tam aj nový prístup do centrálnej databázy, posilnenie generickej substitúcie. No a maďarský paradox je v tom, že v Maďarsku je situácia paradoxná z toho dôvodu, že aj keď boli roky totálnej liberalizácie lekárenstva socialistickou vládou, tak sa vlastne teraz toto reguluje. Vláda pravicová a rad opatrení je pritom teda veľmi radikálny. Takže treba si dať skutočne pozor. Ja som už na to upozornil dopredu, aby sa z výdaja liekov nestal biznis, nestal obchod pre nejakú úzku skupinu, pretože je to služba občanom. A treba si skutočne dať pozor na to, aby to ostalo službou, pretože je to platené z verejných zdrojov verejného zdravotníctva, z povinných odvodov každého občana Slovenskej republiky, ktorý je povinne zdravotne poistený. Ďakujem.
11. schôdza NR SR - 6.deň - B. popoludní
Dátum: 2012-12-05
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

Ďakujem pekne, pán predsedajúci. Pán kolega, áno, spomínali ste, že urobilo už niekoľko obratov teda nielen ministerstvo, ale aj samotní poslanci vládnej strany. Podľa mňa úlohou štátu by malo byť v prvom rade hájiť záujmy svojich občanov, a teda poistencov, ktorí sú dnes, ako vieme všetci, povinne zdravotne poistení. To znamená v prvom rade zaručiť nízku cenu lieku na vstupe, akonáhle ten liek prichádza do našej krajiny alebo sa už nachádza v našej krajine, čiže keď vstupuje do systému obchodného, no a potom, samozrejme, následne na to zaručiť, aby ten pacient mal čo najnižší doplatok. To znamená, že musí sa ušetriť v prvom rade na verejných zdravotných odvodoch, z ktorých potom, pokiaľ ušetríme na liekoch, môže ísť na inú zdravotnú starostlivosť a následne, aby občan na to nedoplácal, samozrejme, veľa. Ak zaručí štát toto, potom si myslím, že nebude treba žiadne zľavové systémy, žiadne špeciálne zľavy dávať, pretože každý bude mať garantovanú najnižšiu cenu lieku. No a, samozrejme, lekárne si potom z toho odnesú to svoje. Spomínali ste ešte predlžovanie praxe lekárnikov. Ja ich nazvem pseudolekárnikmi, pretože pokiaľ niekto má mať zaručenú vlastne len prax, respektíve o niekoho odbornosti bude hovoriť jeho prax, kdesi v nejakom zariadení, tam si môže nabúchať ktokoľvek koľkokoľvek štempľov, akých chce, a nebude to adekvátne odbornosti lekárnika, podľa mňa tu treba dbať na to, aby skutočne len odborná špecializácia s adekvátnym vzdelaním garantovala odbornú starostlivosť zdravotnícku v lekárňach, to znamená, že neexistuje, že niekto bude viesť lekáreň, kto má len nejakú pseudoprax niekde v nejakom zariadení, kde mu hocikto môže dať hocijaký štempeľ o tom, že to absolvoval, a pritom nemusí to byť absolútne prax spoločná s lekárnictvom, takže len odborníci nech vedú lekárne.
11. schôdza NR SR - 6.deň - A. dopoludnia
Dátum: 2012-12-05
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

Ďakujem pekne, pán predseda. Štefan, ty si náhodou veľmi dobre povedal o tom, že zdravotníctvo je služba. A je to služba občanom v rámci zachovávania zdravej populácie, pretože len zdravá populácia nám dokáže dosiahnuť nejaký ekonomický rast a blahobyt a to, aby sme sa tuná mali všetci dobre. Preto v rámci aj liekovej politiky by sa nemalo zabúdať na to, že zdravie a zdravotná starostlivosť by nemali byť obchodom, ale v prvom rade službou a odbornosťou, pretože pokiaľ budú zdravotné služby poskytovať odborníci, a je jedno, či sú to lekári, doktori, zdravotné sestry alebo aj lekárnici, tí, ktorí vydávajú lieky tým pacientom, tak vtedy to bude dobre. To znamená v prvom rade odbornosť a nehľadieť na to, aký si kto z toho chce urobiť obchod sám pre seba alebo už pre nejakú skupinu. Takže v prvom rade na toto by sme sa mali zamerať, aby zdravotníctvo nebolo obchodom, ale v prvom rade službou pre občana a zabezpečované odborníkmi. Ďakujem pekne.
11. schôdza NR SR - 5.deň - B. popoludní
Dátum: 2012-12-04
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

133. Ďakujem pekne. Nuž, pán kolega, hovorili ste o tých najchudobnejších, koľko majú problémov, ale stále tu pre nich nemáte reálne riešenie. Zvýšenie daní bohatým nepomôže chudobným. Pomôže len štátu, ale ten nezlepší podmienky chudobným alebo teda pre tých chudobných. Vaše navrhované zvýšenie dane pre bohatých pôjdu pravdepodobne len ako stimuly vašim pochlebovačom, vašim nominantom, a toto je, by som povedal - parafrázujem teraz vaše slová - gangsterský socializmus. Trendy technického vývoja smerujú k automatizácii väčšiny ľudských činností, takže ľudskej práce bude pravdepodobne ubúdať a bude stále menej. Ako chcete do budúcnosti zabezpečiť pre chudobných dostatok práce? Z čoho budú potom odvádzať oni dane a hlavne akú prácu budú mať. Urobte kroky v prvom rade na to, aby sa ľuďom umožnilo odpojiť sa od systému, teda byť na systéme čo najmenej závislým, potom im bude "lautr putna", koľko daní odovzdávajú bohatí. Vy však robíte veci trošku opačne. Už sa to bolo tu, teda už bolo viackrát povedané, ale vy ste na míle vzdialení a odtrhnutí od reality, ako aj vám Lojzo Hlina povedal, vráťte sa do reality a počúvajte ľudí, tých ktorých akože chránite, lebo toto nie je ani sociálne, ani demokratické. No a hovorili ste o redistribúcii. No pokiaľ sa bude tuná v tomto štáte kradnúť a rozkrádať to, čo sa odvedie na tých daniach, tak asi nebudú radi podnikatelia odovzdávať dane tomuto štátu, takže najprv zabezpečte to, aby sa prestalo rozkrádať to, čo je spoločné, a potom sa možno bude aj rado redistribuovať. No a pokiaľ chcete podporiť skutočne progresívnu daň, tak tuná vám pripomínam návrh Igora Matoviča, toto je progresia. (Rečník berie do rúk plagát a ukazuje ho.) Nie to, keď vyzdvihnete jednu daň na druhú úroveň. To nie je progresívne. Takže ak chcete, som zvedavý ako budete za toto hlasovať. Ďakujem.
11. schôdza NR SR - 4.deň - A. dopoludnia
Dátum: 2012-11-30
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

118. Ďakujem pekne, pán predsedajúci. Pán kolega Číž, dovolím si povedať, že váš plamenný a opäť guľometný prejav socialistickej demagógie nemá z deväťdesiatich percent absolútne nič spoločného s predkladaným zákonom, deštrukčným zákonom o dani z príjmov. Takže väčšina vášho prejavu bola takmer na nepočúvanie. Ale hovorili ste opäť o diskusii, že my nechceme diskutovať. Už som vám to vytýkal minule. My sa snažíme o nejakú diskusiu. Chceme diskutovať, konštruktívne hlavne, ale vy to nepočúvate. Nikto z vašich straníckych kolegov a ľudí na ministerstvách nechce absolútne o diskusii počuť. Vy ste predsa tí najmúdrejší, ktorí ste požrali všetku múdrosť sveta, a tvárite sa, že pripravujete tie najlepšie zákony. A potom si ich tuná sami po sebe musíte opravovať, pretože zistíte, že ste opäť pripravili paškvily. A takisto ako aj tento zákon, aj tie predchádzajúce. Takže najprv si porozmýšľajte trošku, čo rozprávate, a skúste si aj spätne vypočuť vaše príhovory, že o čom vlastne rozprávate, pretože to skutočne nemá potom hlavu a pätu. No a už dneska vidíme, že vaše opatrenia majú už negatívny dopad, už teraz, v súčasnosti, tie, ktoré sa už schválili pred pár mesiacmi. Takže skúste aj nad tým trošku porozmýšľať, aké dopady bude mať opäť pripravovaný zákon o dani z príjmov.
11. schôdza NR SR - 4.deň - A. dopoludnia
Dátum: 2012-11-30
Poslanec: Hraško, Igor (OĽANO)
Druh vystúpenia: Vystúpenie s faktickou poznámkou

46. Ďakujem pekne, pani predsedajúca. Pán kolega Frešo, vy ste výborne hovorili, že v tejto súčasnej situácii v prvom rade treba šetriť a nie okrádať ľudí zvýšenými daňami. Ja na rozdiel od toho kolegu Blahu, ktorý je politologický teoretik a ekonomický mág za stranu SMER, ktorý vie teoreticky perfektne popísať zdravý rozum, ale asi mu trošku chýba, tak na rozdiel od neho teda poviem, že skutočne šetriť sa dá a sú tu ešte priestory. Ak si pozriete návrh nového rozpočtu, je tam mnoho rozpočtových organizácií, kde ľudia berú nadštandardne nadpriemerné platy, a dokonca sú im aj plánované už aj odmeny pre nich. Ja by som povedal, že to je úplný, totálny výsmech ľuďom do očí z vašej strany. Takže to, čo ste pomenovali vy, dá sa šetriť, ale strana SMER nechce. A prečo by aj? Veď sú to všetko jeho ľudia, ktorých potrebuje zaplatiť, ktorých si potrebuje odložiť na horšie časy. Veď všade sú politické nominácie, ktoré stále kritizujeme, a nedajú si povedať. Takže prečo by mali šetriť, keď môžu okrádať obyčajných ľudí? Ďakujem.